Skáldsagan Lord Edgware Dies eftir Agöthu Christie , í þýðingu Ragnars . Lafði Edgware , fræg leikkona , leitar á fund Hercule Poirots og kveðst þurfa að losna við eiginmann sinn . Poirot fer á fund lávarðarins til að biðja hann um skilnað fyrir hönd lafðinnar . Lávarðurinn finnst síðan myrtur á heimili sínu og grunur fellur á eiginkonu hans . Aðrir koma þó til greina og raunar mun frekar en lafði Edgware . En málið virðist flóknara þegar betur er að gáð og fleiri látast á voveiflegan hátt þar þar á meðal sumir þeir sem lágu undir grun . Hercule Poirot þarf að komast að hinu sanna með aðstoð Hastings höfuðsmanns og það fljótt , áður en morðinginn lætur enn til skarar skríða . Úr bókinni : Carlotta Adams var klædd í lítt áberandi svört föt . Hún var ekki með andlit sem fólk veitti strax athygli eða kannaðist samstundis við . Þetta var breytilegt , viðkvæmt andlit sem hentaði einstaklega vel fyrir eftirhermur . Það hafði engin sérstök einkenni í sjálfu sér en gat auðveldlega tekið upp einkenni annarra . Ég deildi þessum hugleiðingum með Poirot . Hann hlustaði á mig af athygli , hallaði egglaga andlitinu örlítið til hliðar og leit snöggt á þau tvö borð sem um var rætt . „ Er þetta sem sagt lafði Edgware ? Já , ég man það núna – ég hef séð hana leika . Falleg kona . “ „ Og góð leikkona að auki . “ „ Þú virðist ekki sannfærður . “ „ Ég held að það ráðist af umgjörðinni , kæri vinur . Ef leikritið snýst um hana – ef hún er þungamiðja þess – þá gæti hún leikið hlutverkið , já . Ég efast um að hún geti leikið lítið hlutverk svo vel sé eða það sem kallað er skapgerðarhlutverk . Leikritið verður að vera skrifað um hana og fyrir hana . Hún virðist vera ein þeirra kvenna sem hefur eingöngu áhuga á sjálfri sér . “ Hann tók sér málhvíld en bætti svo við , nokkuð óvænt : „ Slíkt fólk er sífellt í mikilli hættu . “ „ Hættu ? “ sagði ég , hissa . „ Ég sé að þessi orðnotkun hefur komið þér á óvart , kæri vinur . Já , hættu . Sjáðu til , svona kona sér aðeins eitt – sjálfa sig . Hún tekur ekki eftir hættunum allt í kring – hagsmunum og samböndum í lífinu sem skarast á ótal vegu . Nei , hún sér eingöngu sinn eigin stíg . Þess vegna – fyrr eða síðar – verður stórslys .